Jeltsinin erottamista vaativat järjestäytyivät - Ulkomaat - Uutiset - MTV.fi
Jeltsinin erottamista vaativat järjestäytyivät
Ulkomaat Julkaistu 20.09.1997 15:44
Kremlin kanssa aiemmin tänä vuonna riitaantunut kenraali Lev Rohlin perusti tänään Moskovassa kansalaisjärjestön presidentti Boris Jeltsinin erottamiseksi pikaisesti.
Rohlinin johtama Asevoimien, puolustusteollisuuden ja sotatieteen tukiliike aikoo painostaa presidentti Jeltsinin eroamaan rauhanomaisten mielenosoitusten ja muiden perustuslaillisten keinojen avulla.
Liikkeen tarkoituksena on yhdistää voimat, jotka vastustavat Jeltsinin määräämää ja puolustusministeri Igor Sergejevin toteuttamaa asevoimien uudistusta. Jeltsin aikoo huomattavasti supistaa asevoimien vahvuutta ja sen korkeinta johtoa.
Tämänpäiväiseen perustamiskokoukseen osallistui parituhatta ihmistä, mm. joukko tunnettuja Jeltsinin vastustajia kuten kommunistisen puolueen johtaja Gennadi Zhuganov ja Jeltsinin entinen henkilökohtainen turvapäällikkö Aleksandr Korzhakov sekä useita vuoden 1991 epäonnistuneen vallankaappauksen johtajia.
Dianan autonkuljettaja haudataan tänään Arafat torjui kompromissin siirtokunta-asiassa